CELEX: 32019D0668
Language: hr
Date: 2019-04-15 00:00:00
Title: Odluka Vijeća (EU) 2019/668 od 15. travnja 2019. o stajalištu koje treba zauzeti u ime Europske unije na devetom zasjedanju Konferencije stranaka u pogledu uvrštenja određenih kemikalija u Prilog III. Roterdamskoj konvenciji o postupku prethodnog pristanka za određene opasne kemikalije i pesticide u međunarodnoj trgovini

29.4.2019   
               
               
                  HR
               
               
                  Službeni list Europske unije
               
               
                  L 113/4
               
            
         ODLUKA VIJEĆA (EU) 2019/668
         od 15. travnja 2019.
         o stajalištu koje treba zauzeti u ime Europske unije na devetom zasjedanju Konferencije stranaka u pogledu uvrštenja određenih kemikalija u Prilog III. Roterdamskoj konvenciji o postupku prethodnog pristanka za određene opasne kemikalije i pesticide u međunarodnoj trgovini
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. te članak 207. stavak 3. i članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Roterdamska konvencija o postupku prethodnog pristanka za određene opasne kemikalije i pesticide u međunarodnoj trgovini („Konvencija”) stupila je na snagu 24. veljače 2004., a Unija ju je sklopila Odlukom Vijeća 2006/730/EZ (1).
                  
               
                     (2)
                  
                  
                     Konvencija se u Uniji provodi Uredbom (EU) br. 649/2012 Europskog parlamenta i Vijeća (2).
                  
               
                     (3)
                  
                  
                     U skladu s člankom 7. Konvencije Konferencija stranaka može uvrstiti kemikalije u Prilog III. Konvenciji na temelju preporuke Odbora za provjeru kemikalija.
                  
               
                     (4)
                  
                  
                     Kako bi se osiguralo da stranke uvoznice imaju koristi od zaštite predviđene Konvencijom, i uzimajući u obzir činjenicu da su ispunjeni svi relevantni kriteriji u skladu s Konvencijom, potrebno je i primjereno podržati preporuku Odbora za provjeru kemikalija u pogledu uvrštenja u Prilog III. Konvenciji: acetoklora; karbosulfana; krizotil azbesta; fentiona (formulacije vrlo malog volumena (ULV) s koncentracijom aktivnog sastojka od 640 g/L ili više); heksabromciklododekana; forata; i tekućih formulacija (emulzijski koncentrat i topljivi koncentrat) koje sadržavaju najmanje 276 g/L parakvat diklorida, što je jednako koncentraciji parakvat-iona od 200 g/L ili više. Osim toga, te su kemikalije u Uniji već zabranjene ili strogo ograničene te stoga podliježu zahtjevima za izvoz u okviru Uredbe (EU) br. 649/2012 koji su stroži od onih predviđenih Konvencijom.
                  
               
                     (5)
                  
                  
                     Očekuje se da će se na devetom zasjedanju Konferencije stranaka odlučiti o tome hoće li se te kemikalije uvrstiti u Prilog III. Konvenciji.
                  
               
                     (6)
                  
                  
                     Primjereno je utvrditi stajalište koje treba zauzeti u ime Unije na devetom zasjedanju Konferencije stranaka u vezi s uvrštenjem određenih kemikalija u Prilog III. Konvenciji jer će to uvrštenje biti obvezujuće za Uniju,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije na devetom zasjedanju Konferencije stranaka Roterdamske konvencije o postupku prethodnog pristanka za određene opasne kemikalije i pesticide u međunarodnoj trgovini („Konvencija”) jest da se podupire uvrštenje u Prilog III. Konvenciji: acetoklora; karbosulfana; krizotil azbesta; fentiona (formulacije vrlo malog obujma (ULV) s koncentracijom aktivnog sastojka od 640 g/L ili više); heksabromciklododekana; forata; i tekućih formulacija (emulzijski koncentrat i topljivi koncentrat) koje sadržavaju najmanje 276 g/L parakvat diklorida, što je jednako koncentraciji parakvat-iona od 200 g/L ili više.
         
         
            Članak 2.
            Predstavnici Unije uz savjetovanje s državama članicama tijekom koordinacijskih sastanaka na licu mjesta mogu bez daljnje odluke Vijeća dogovoriti manje izmjene stajališta iz članka 1. s obzirom na razvoj događaja na devetom zasjedanju Konferencije stranaka.
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Luxembourgu 15. travnja 2019.
            
               
                  Za Vijeće
               
               
                  Predsjednik
               
               P. DAEA
            
         
         
            (1)  Odluka Vijeća 2006/730/EZ od 25. rujna 2006. o sklapanju, u ime Europske zajednice, Roterdamske konvencije o postupku prethodnog pristanka za određene opasne kemikalije i pesticide u međunarodnoj trgovini (SL L 299, 28.10.2006., str. 23.).
         
            (2)  Uredba (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (SL L 201, 27.7.2012., str. 60.).